SGP เด้งเกือบ 4% รับข่าวเซ็น MOU ศึกษาจัดหา LNG ป้อนโรงไฟฟ้าในไทย
SGP เด้งเกือบ 4% รับข่าวเซ็น MOU ศึกษาจัดหา LNG ป้อนโรงไฟฟ้าในไทย ล่าสุด ณ เวลา 10.20 น. อยู่ที่ 28.25 บาท บวก 1 บาท หรือ 3.67% สูงสุดที่ 28.25 บาท ต่ำสุดที่ 27.50 บาท ด้วยมูลค่าซื้อขาย 148.66 ล้านบาท ด้าน โบรกฯ แนะ "ซื้อเก็งกำไร" ให้แนวรับ 26-27 บาท แนวต้าน 28.50-29.75 บาท ชี้เทคนิคส่งสัญญาณเชิงบวก
13 มี.ค. 2561

ผู้สื่อข่าวรายงานว่า ราคาหุ้น บริษัท สยามแก๊ส แอนด์ ปิโตรเคมีคัลส์ จำกัด (มหาชน) หรือ SGP ล่าสุด ณ เวลา 10.20 น. อยู่ที่ 28.25 บาท บวก 1 บาท หรือ 3.67% สูงสุดที่ 28.25 บาท ต่ำสุดที่ 27.50 บาท ด้วยมูลค่าซื้อขาย 148.66 ล้านบาท

ทั้งนี้ ราคาหุ้น SGP ปรับตัวขึ้นหลังจากราคาปรับตัวลงมา 5 วันติด หลังบริษัทย่อยลงนามบันทึกความเข้าใจ (MOU) กับบริษัท กฟผ.อินเตอร์เนชั่นแนล จำกัด (EGATi) และ บริษัท โกลบอล ปิโตร เอ็นเนอร์ยี่ แอนด์ เคมิคอล จำกัด เพื่อศึกษาความเป็นไปได้ในการเป็นผู้จัดหาและจัดส่งก๊าซธรรมชาติเหลว (LNG) ให้แก่โรงไฟฟ้าในประเทศไทย
โดย SGP เปิดเผยว่า เมื่อวันที่ 9 มี.ค.61 บริษัท Siamgas Trading Pte. Ltd. ซึ่งเป็นบริษัทย่อยที่ SGP ถือหุ้นร้อยละ 100 ได้ร่วมลงนามบันทึกความเข้าใจ (MOU) กับ บริษัท กฟผ.อินเตอร์เนชั่นแนล จำกัด (EGATi) และ บริษัท โกลบอล ปิโตร เอ็นเนอร์ยี่ แอนด์ เคมิคอล จำกัด
ทั้งนี้ เพื่อศึกษาความเป็นไปได้ในการเป็นผู้จัดหาและจัดส่งก๊าซธรรมชาติเหลว (LNG) ให้แก่โรงไฟฟ้าในประเทศไทย โดยบันทึกความเข้าใจดังกล่าวดำเนินการภายในระยะเวลา 2 ปี ภายใต้ขอบเขตการศึกษาร่วมกัน
ด้าน บล.เคทีบี (ประเทศไทย) ระบุในบทวิเคราะห์ แนะนำ “ซื้อเก็งกำไร” SGP ให้แนวรับ 26-27 บาท แนวต้าน 28.50-29.75 บาท โดยราคาที่พักตัวลงมาแรงจนเข้าสู่แนวรับสำคัญ Fibonacci Projections 76.4% พร้อมกับแรงดีดกลับได้ภายในวันส่งผลให้กราฟแท่งเทียนเริ่มมีสัญญาณในเชิงบวก ทำให้เชื่อว่า SGP น่าจะสามารถฟื้นตัวได้